b'\n_START_ARTICLE_\nBiserica de lemn din Gothatea\n_START_PARAGRAPH_\nBiserica de lemn din Gothatea, comuna Gurasada, jude\xc8\x9bul Hunedoara a fost construit\xc4\x83 \xc3\xaen secolul XVII. Are hramul \xe2\x80\x9eIntrarea Domnului \xc3\xaen Ierusalim (Duminica Floriilor)\xe2\x80\x9d. Figureaz\xc4\x83 pe lista monumentelor istorice, cod LMI HD-II-m-A-03321.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nPe baza elementelor de planimetrie \xc8\x99i tehnic\xc4\x83 i se poate stabili \xc3\xaen\xc4\x83l\xc8\x9barea \xc3\xaen secolul al XVII-lea. \xc3\x8en ea s-a p\xc4\x83strat un exemplar din Evanghelia \xc3\xaenv\xc4\x83\xc8\x9b\xc4\x83toare de la Dealu-T\xc3\xa2rgoviste, 1644. \xc3\x8en decursul timpului biserica a fost \xc3\xaennoit\xc4\x83, o etap\xc4\x83 desf\xc4\x83\xc8\x99ur\xc3\xa2ndu-se la mijlocul secolului al XVIII-lea, iar alta la 1835, c\xc3\xa2nd s-a renun\xc8\x9bat \xc8\x99i la cadrele originale ale intr\xc4\x83rilor. Forma actual\xc4\x83 a pere\xc8\x9bilor este dreptunghiular\xc4\x83, cu absida \xc3\xaen continuarea navei, poligonal\xc4\x83, cu 5 laturi. Pere\xc8\x9bii lungi au fost amplifica\xc8\x9bi spre vest, dar este posibil ca laturile poligonului s\xc4\x83 fi fost sporite de la 3 la 5, ca urmare a l\xc4\x83rgirii acestora. Capetele b\xc3\xa2rnelor de sus, lucrate \xc3\xaen form\xc4\x83 de console, sunt alungite pentru a oferi reazem strea\xc8\x99inii largi a acoperi\xc8\x99ului. Clopotni\xc8\x9bei cu foi\xc8\x99or, \xc3\xaen console, i se \xc3\xaentrege\xc8\x99te volumul prin coiful cu baza p\xc4\x83trat\xc4\x83. Tavanul drept al pronaosului are grinzi transversale \xc8\x99i longitudinale; naosul \xc8\x99i altarul sunt acoperite prin bol\xc8\x9bi semicilindrice. Rezultatele unei compara\xc8\x9bii \xc3\xaentre produsele activit\xc4\x83\xc8\x9bii zugravului Popa Ioan din Deva cu pictura p\xc4\x83strat\xc4\x83 la Gothatea, la care se adaug\xc4\x83 \xc8\x99i reprezentarea Bunei Vestiri, de pe u\xc8\x99ile \xc3\xaemp\xc4\x83r\xc4\x83te\xc8\x99ti, justific\xc4\x83 afirma\xc8\x9bia c\xc4\x83 \xc8\x99i aceasta se poate men\xc8\x9biona \xc3\xaen palmaresul s\xc4\x83u artistic. Biserica se afl\xc4\x83 \xc3\xaentr-o stare avansat\xc4\x83 de degradare \xc8\x99i necesit\xc4\x83 repara\xc8\x9bii urgente. Din p\xc4\x83cate, ca \xc8\x99i \xc3\xaen multe alte cazuri, resursele micu\xc8\x9bei comunit\xc4\x83\xc8\x9bi locale, sunt risipite pentru construirea unei noi biserici de zid, la care se lucreaz\xc4\x83 de zeci de ani, \xc3\xaen loc s\xc4\x83 se acorde aten\xc8\x9bia cuvenit\xc4\x83 repar\xc4\x83rii unui monument de o mare valoare istoric\xc4\x83 \xc8\x99i artistic\xc4\x83.'